سشانت سنگھ راجپوت

سُشانت سنگھ راجپوت (21 جنوری 1986ء – 14 جون 2020ء) ایک بھارتی فلمی اداکار، ڈانسر، ٹیلی ویژن کی شخصیت،  ایک کاروباری اور مخیر شخصیت تھے۔ سشانت نے اپنے کیریئر کا آغاز ٹیلی ویژن سیریلز سے کیا۔ ان کا پہلا شو اسٹار پلس کا رومانٹک ڈراما کس دیش میں ہے میرا دل (2008) تھا ، اس کے بعد زی ٹی وی کے مقبول سوپ اوپیرا پویتر رشتہ (2009ء–2011ء) میں ایوارڈ یافتہ کارکردگی کا مظاہرہ کیا گیا۔

سشانت نے اپنے فلمی کیرئیر کی شروعات ڈراما فلم کائے پو چھ (2013ء) سے کی ، جس کے لیے انہیں بہترین ڈیبیو اداکار کے فلم فیئر ایوارڈ کے لیے نامزد کیا گیا۔ اس کے بعد انہوں نے رومانٹک کامیڈی شدھ دیسی رومانس (2013) میں اور ایکشن تھرلر ڈیٹیکٹیو بومکیش بخشی (2015ء) میں بطور ٹائٹلر جاسوس کی حیثیت سے کام کیا ان کی سب سے زیادہ کمائی والی ریلیز طنز و مزاح سے بھرپور فلم پی کے (2014ء) میں بطور معاون کردار آئی، اس کے بعد اسپورٹس بائیوپک ایم ایس دھونی: دی انٹولڈ اسٹوری (2016) میں ٹائٹلر کردار ادا کیا۔ آخر کار میں اس فلم میں انہیں اپنی اداکاری کے لیے بہترین اداکار کے فلم فیئر ایوارڈ کی نامزدگی موصول ہوئی۔ سشانت نے کئی کامیاب فلموں میں کام کیا جن میں کیدارناتھ (2018) اور چھیچھورے (2019) مقبول ہوئیں۔

ہندوستانی حکومت کے پالیسی تھنک ٹینک ، این آئی ٹی آئی آیوگ نے انہیں ویمن انٹرپرینیورشپ پلیٹ فارم (WEP) کو فروغ دینے کے لیے سائن کیا۔  اداکاری اور انسائی وینچرز ٹیکنالوج کمپنی چلانے کے علاوہ سشانت Sushant4Education طرز کے مختلف پروگرام کرتے تھے جو نوجوان طالب علموں کی مدد کے پروگرام کا ایک حصہ تھا۔

ابتدائی زندگی 
سشانت سنگھ راجپوت کی پیدائش پٹنہ میں ہوئی تھی۔ ان کا آبائی گاؤں بہار کے پورنیہ ضلع کا مالدیہ ہے ۔  سشانت سنگھ کا آبائی گھر کھگڑیا ضلع کے بورنائی گاؤں میں ہے ۔ ان کی ایک بہن ، ریتو سنگھ ، ایک ریاستی سطح کی کرکٹ کھلاڑی ہے۔  2002 میں ان کی والدہ کی موت  کے بععد سشانت سنگھ راجپوت کا خاندان پٹنہ سے دہلی چلا گیا۔

سشانت سنگھ نے پٹنہ کے سینٹ کیرن ہائی اسکول اور نئی دہلی میں کولاچی ہنسراج ماڈل اسکول میں تعلیم حاصل کی۔  سشانت سنگھ کے مطابق ، انہوں نے 2003 میں ڈی سی ای کے داخلے کے امتحان میں ساتویں پوزیشن حاصل کی تھی اور دہلی کالج آف انجینئرنگ میں بیچلر آف انجینئری (مکینیکل انجینئری) کلاس میں داخلہ لیا۔  وہ طبیعیات میں قومی اولمپیائی مقابلہ کے فاتح بھی رہے۔  انھوں نے مجموعی طور پر 11 انجینئری انٹری امتحانات مکمل کر لیے ، جن میں انڈین اسکول آف مائنز بھی شامل ہیں۔ تھیٹر اور رقص میں حصہ لینے کے بعد سشانت سنگھ کے پاس شاذ و نادر ہی مطالعے کے لیے وقت ملا ، جس کے نتیجے میں کئی بیک لکس پیدا ہو گئے جس کے نتیجے میں انہوں نے ڈی سی ای چھوڑ گیا۔  اداکاری کے کیریئر کے لیے پڑھائی چھوڑنے سے پہلے انہوں نے چار سالہ کورس کے صرف تین سال مکمل کیے۔

کیریئر

ابتدائی برس 
دہلی ٹیکنولوجیکل یونیورسٹی میں طالب علمی کے دوران میں ، سشانت سنگھ نے شیامک داور کی ڈانس کلاسوں میں داخلہ لیا۔ اسی کے بعد ہی انہیں اداکاری میں کیریئر بنانے کا خیال آیا ، کیوں کہ اس کے کچھ ڈانس کلاسوں میں پڑھنے والے اداکاری میں دلچسپی لیتے ہیں اور وہ بیری جان کی ڈراما کلاسوں میں جا رہے تھے۔ ان سے متاثر ہو کر سشانت اداکاری کی کلاسوں میں بھی شامل ہو گئے۔ یہاں ، انہوں نے اداکاری کے لیے اپنا شوق پایا، سشانت سنگھ کہتے ہیں : "مجھے آزادانہ تجربہ ملا۔ مجھے احساس ہوا کہ میں سامعین کے ساتھ بات چیت کرسکتا ہوں۔ میں جانتا تھا کہ میں ہمیشہ کے لیے یہ کرنا چاہتا ہوں۔"

ڈانس کی کلاس میں شامل ہونے کے کچھ ہی مہینوں میں ، سشانت کو داور کے معیاری ڈانس ٹولپ کا رکن منتخب کیا گیا۔ 2005 میں ، انہیں 51 ویں فلم فیئر ایوارڈز میں بیک گراؤنڈ ڈانسرز کے گروپ میں سے ایک منتخب کیا گیا۔ 2006 میں ، وہ اس ٹولے کا حصہ تھے جو 2006 کامن ویلتھ گیمز کی افتتاحی تقریب میں ثقافتی پروگرام میں پرفارم کرنے آسٹریلیا گئے تھے۔ اس وقت تک ، وہ انجینئری سے تنگ آچکے تھے۔ وہ رقص اور ڈراما کی کلاسوں میں خوش اور کامیاب رہا اور فیصلہ کیا کہ وہ کیا کرے گا۔ انہوں نے انجینئری سے دستبردار ہوکر رقص اور اداکاری کے لیے خود کو کلی طور پر وقف کر دیا۔

فلموں میں قدم جمانے کے لیے ، سشانت سنگھ ممبئی چلے آئے اور نادیرا ببر کے ایکجٹ تھیٹر گروپ میں شامل ہو گئے ، جس میں وہ ڈھائی سال تک اس کا حصہ رہے۔  اس دوران میں ، انھیں نیسلے منچ کے لیے ایک ٹی وی اشتہار میں شامل کیا گیا ، جو پورے ہندوستان میں مشہور ہوا۔

ٹیلی ویژن (2008ء – 2012ء) 
سنہ 2008ء میں بالاجی ٹیلی فلمز کی کاسٹنگ ٹیم نے راجپوت کی شخصیت اور اداکاری کا ہنر دیکھا جب وہ ایکجٹ کے ایک ڈرامے کے لیے اسٹیج پر تھے۔ انہوں نے سشانت سنگھ کو آڈیشن کے لیے مدعو کیا اور راجپوت نے ڈراما سیریل کس دیش میں ہے میرا دل میں پریت جونیجا کا کردار ادا کیا۔ اس کے کردار کو شو میں ختم کر دیا گیا تھا ، لیکن وہ کردار ناظرین میں ایسا مقبول تھا کہ اسے ایک روح کی صورت میں سیریز کے اختتام میں واپس لایا گیا ، جب ان کا کنبہ مشکل وقتوں سے گذر رہا تھا۔

جون 2009ء میں ، سشانت سنگھ راجپوت نے ایک اور سیریل پویتر رشتہ میں منو دیش مکھ کا کردار ادا کیا جو ایک سنجیدہ اور پختہ کردار تھا اور اپنے گھر والوں کی کفالت میں مدد کے لیے میکینک کی حیثیت سے کام کرتا ہے۔ اس سیریل میں ان کے کام کو زبردست پزیرائی ملی اور راجپوت کو بہترین مرد اداکار اور انتہائی مشہور اداکار کے لیے تین بڑے ٹیلی ویژن ایوارڈ ملے۔ یہ پرفارمنس ان کی پیشرفت تھی، جس کے بعد انہوں نے فلموں میں قدم رکھا۔

مئی 2010ء میں سشانت سنگھ ڈانس ریئلیٹی شو ذرا نچ کے دکھا 2 میں شامل ہوئے۔ انہوں نے پہلے ہی پویتر رشتہ میں اپنی اداکاری کے لیے ایوارڈز جیت کر اپنی اداکاری کی صلاحیتوں کو ثابت کر دیا تھا اور وہ یہ ثابت کرنا چاہتے تھے کہ ان میں رقص کی اچھی مہارت ہے اور انہیں مزید تربیت دی جاسکتی ہے۔ ذرا نچ کے دکھا مٰیں سشانت سنگھ مست قلندر بوائز ٹیم کا حصہ تھے۔ انہوں نے پویتر رشتہ اور ذرا نچ کے دکھا 2 دونوں کے لیے بیک وقت شوٹنگ میں حصہ لیا۔ مدرز ڈے کے خصوصی واقعہ پر، ان کی ٹیم نے ایک پرفارمنس ان کی والدہ کے لیے وقف کردی، جو 2002ء میں انتقال کر گئیں۔ 

دسمبر 2010ء میں سشانت سنگھ نے ایک اور ڈانس پر مبنی ریئلیٹی شو، جھلک دکھلا جا 4 میں شرکت کی جہاں ان کے ساتھ کوریوگرافر شمپا سنتھالیہ کے ساتھ جوڑی بنایا گیا۔ اکتوبر 2011ء میں سشانت نے بیرون ملک فلم بنانے کا کورس کرنے کے لیے پویتر رشتہ کو چھوڑنے کا فیصلہ کیا۔

فلمی کیریئر (2013ء – 2020ء) 

سشانت نے ابھیشیک کپور کی کائی پو چھ فلم کا آڈیشن دیا اور راجکمار راؤ اور امت سدھ کے ساتھ ساتھ ان تین مرکزی کرداروں پر مبنی اس فلم کا حصہ بنے۔ چیتن بھگت ناول دی تری مسٹیکس آف مائی لائف پر مبنی ، یہ فلم تنقیدی اور تجارتی طور پر کامیاب ثابت ہوئی۔ کرکٹنگ سلیکشن برادری میں سیاست کا نشانہ بننے والے سابق ضلعی سطح کے کرکٹ کھلاڑی ایشان بھٹ کے کردار میں سشانت سنگھ کی تعریف کی گئی۔ نقاد راجیو مسند نے لکھا: "۔۔۔یہ سشانت سنگھ راجپوت ہے، جس نے ایشان کے طور پر اپنی پہلی فلم کی شروعات کی، جن سے ناظرین کو آنکھیں چرانا مشکل ہے۔ فلم میں اداکار کی موجودگی ناقابل بیان ہے اور ان کے اعتماد اور واضح امکان ہے کہ ایک ستارہ پیدا ہوا ہے۔"

سشانت کی دوسری فلم پرینیتی چوپڑا اور وانی کپور کے ساتھ شُدھ دیسی رومانس تھی۔ منیش شرما کی ہدایتکاری اور یش راج فلمز کے بینر تلے تیار کردہ اس فلم کا موضوع براہ راست تعلقات (لیونگ ریلیشن) سے متعلق ہے اور راجستھان کے جے پور میں مکمل طور پر فلمائی گئی تھی۔ بالی ووڈ ہنگامہ سے تعلق رکھنے والے ترن آدرش نے سشانت کی کارکردگی کی تعریف کرتے ہوئے کہا: "اپنی پہلی ہندی فلم میں زبردست تاثر چھوڑنے کے بعد، سشانت سنگھ راجپوت اپنی بے مثال اور بے ساختہ اداکاری سے کافی تازگی لائے ہیں۔" ریڈف سے تعلق رکھنے والی سُکنیا ورما نے بیان کیا: "کائی پو چھ میں ڈائنامک اداکاری کے بعد، راجپوت اس فلم میں اپنی بھرپور توانائی کے ساتھ جلوہ گر ہوئے۔" سشانت کا اگلا کردار راجکمار ہیرانی کی 2014ء کی فلم پی کے میں تھا۔ اگرچہ ان کا کردار نسبتاً معمولی تھا، لیکن فلم میں انہیں عامر خان اور انوشکا شرما کے ساتھ کام کرنے کا موقع ملا۔ ریلیز کے بعد، یہ فلم سب سے زیادہ کمانے والی بھارتی فلموں میں سے ایک ثابت ہوئی۔

سنہ 2015ء میں سشانت کی سولو ریلیز دیباکر بنرجی کی پراسرار تھرلر فلم ڈیٹیکٹیو بومکیش بخشی (2015ء) تھی ، جس میں انھوں نے بنگالی مصنف شاراندو باندیوپادھائی کے 1940ء کی دہائی میں تخلیق کردہ جاسوسی کردار بومکیش بخشی کا کردار نبھایا۔ اس فلم کو یش راج فلمز اور بنرجی کی اپنی فلم پروڈکشن کمپنی دیباکر بنرجی پروڈکشن نے مشترکہ طور پر تیار کیا تھا، فلم 3 اپریل 2015ء کو ریلیز ہوئی تھی۔

سنہ 2016ء میں سشانت سنگھ نیرج پانڈے کی سوانحی کھیلوں سے متعلق فلم ایم ایس دھونی: دی انٹولڈ اسٹوری ، میں بھارتی کرکٹ کھلاڑی مہندر سنگھ دھونی کا مرکزی کردار کرتے نظر آئے تھے۔ فلم تنقیدی اور تجارتی طور پر کامیاب تھی، جو سال 2016ء کی سب سے زیادہ کمانے والی بالی ووڈ فلموں میں سے ایک بن گئی۔ سشانت کی اداکاری کو ناقدین نے بڑے پیمانے پر سراہا اور فلم کی ریلیز سے قبل ہی ان کے کرکٹ کھلاڑی کے کردار کی تعریف کی گئی۔ فلم میں اپنی اداکاری کے لیے سشانت بہترین اداکار کے فلم فیئر ایوارڈ کے لیے پہلی نامزدگی ملی۔

سنہ 2017ء میں سشانت سنگھ نے دنیش ویجن کی فلم رابطہ میں کریتی سینون کے ساتھ کام کیا۔

سنہ 2018ء میں سشانت سنگھ کی فلم کیدارناتھ ریلیز ہوئی، ایک محبت کی کہانی، جو کیدارناتھ، اتراکھنڈ، کے قدرتی آفات کے تناظر میں تھی۔ اس فلم میں ان کے ساتھ اداکارہ سارہ علی خان تھیں۔

سنہ 2019ء میں سشانت ابھییشیک چوبے کی فلم سون چڑیا میں بھومی پیڈنیکر کے مدمقابل دکھائی دیے۔ سشانت نے 6 ستمبر 2019ء کو ریلیز ہوئی شردھا کپور کے مدمقابل نتیش تیواری کے کامیڈی فلم چھچھورے میں کام کیا۔

نومبر 2019ء میں سشانت جیکولین فرنینڈس کے ساتھ ترون منسوخانی کی ایکشن کامیڈی فلم ڈرائیو میں نظر آئے۔

انہوں نے مکیش چھابڑا کی ہدایت میں ہالی وڈ فلم دی فالٹ ان آؤر اسٹارز کے ری میک فلم دل بیچارا کے نام سے بھی سائن کی۔ فلم 2020ء میں ریلیز ہونی تھی مگر کورونا کی عالمی وبا کے پیش نظر منسوخ کر دیا گیا۔

منسوخ منصوبے 
انہوں نے آر مادھون کے ساتھ ایک سائنس فکشن خلائی فلم چندا ماما دور کے میں شامل ہونا تھا، لیکن بجٹ کے معاملات کی وجہ سے فلم عارضی طور پر ٹھنڈے بکسے میں چلی گئی۔ انہوں نے اسٹوریز آف انڈیا کے موضوع پر ایک بائیوپک سیریز میں سیاسی حکمت عملی کے ماہر چانکیہ، شاعر رابندر ناتھ ٹیگور اور سابق ہندوستانی صدر اے پی جے عبد الکلام سمیت 12 اہم شخصیات کے کرداروں نبھانا تھا۔

وفات 
14 جون 2020ء کو، سشانت سنگھ راجپوت ممبئی میں اپنے باندرہ کے گھر میں پھانسی کی حالت میں مردہ پائے گئے۔ مبینہ طور پر وہ کئی مہینوں سے ذہنی الجھنوں کے شکار تھے۔

فلموں کی فہرست

فلمیں

ٹیلی ویژن

میوزک ویڈیو

ایوارڈز اور نامزدگی

مزید دیکھیے 

 ہندوستانی فلمی اداکاروں کی فہرست

حوالہ جات

بیرونی روابط 
 
 

1986ء کی پیدائشیں
2020ء کی وفیات
2020ء میں خودکشی
اکیسویں صدی کے بھارتی مرد اداکار
بہار کے مرد اداکار
پٹنہ کے مرد اداکار
دہلی ٹیکنالوجیکل یونیورسٹی کے فضلا
ہندی سنیما کے مرد اداکار
خود کشی کرنے والے بھارتی مرد اداکار
بھارت میں خودکشی بذریعہ پھندا